รัฐเร่งเต็มสปีด จ่ายงบ2แสนล. ภายในสิ้นมี.ค.
กรมบัญชีกลางเหยียบคันเร่งเบิกงบลงทุน หวังแตะ 2 แสนล้านบาท สิ้น มี.ค.นี้
11 มี.ค. 2558

กรมบัญชีกลางเหยียบคันเร่งเบิกงบลงทุน หวังแตะ 2 แสนล้านบาท สิ้น มี.ค.นี้ 
นายมนัส แจ่มเวหา อธิบดีกรมบัญชีกลาง เปิดเผยว่า การเบิกจ่ายงบลงทุนในช่วง 5 เดือนแรกของปีงบประมาณ (ต.ค. 2557-ก.พ. 2558) สามารถเบิกจ่ายได้ 8.05 หมื่นล้านบาท คิดเป็น 17.92% ของงบลงทุน 4.49 แสนล้านบาท ถือว่าสูงที่สุดในรอบหลายปีที่ผ่านมา และเมื่อเทียบกับปีก่อนสามารถเบิกจ่ายได้ 7.61% เท่านั้น
"คาดว่าเมื่อสิ้นสุดไตรมาส 2 ในปีงบประมาณ หรือสิ้นเดือน มี.ค.นี้ จะเบิกจ่ายงบลงทุนได้เพิ่มขึ้นเป็น 30-40% หรือคิดเป็นเม็ดเงินลงทุนประมาณเกือบ 2 แสนล้านบาท" นายมนัส กล่าว
ทั้งนี้ งบประมาณปี 2558 เป็นปีแรกที่ตัดรายการงบอุดหนุนออกจากงบลงทุน เนื่องจากรัฐบาลต้องการเห็นความคืบหน้าของโครงการลงทุนภาครัฐอย่างแท้จริง และจากการเร่งรัดการเบิกจ่ายทำให้ยอดอนุมัติงบลงทุนปีนี้สูงสุดเป็นประวัติการณ์ เช่นเดียวกับการก่อหนี้ผูกพันที่ทุกส่วนราชการเร่งเดินหน้าตามนโยบายรัฐบาล ทำให้สามารถก่อหนี้ได้แล้วกว่า 1.3 แสนล้านบาท สูงกว่าทุกปี และคาดว่าเมื่อสิ้นสุดไตรมาส 2 จะก่อหนี้ได้ถึง 80-90% ของเป้าหมายที่ตั้งไว้ 
สำหรับงบประจำในช่วง 5 เดือนแรก เบิกจ่ายไปแล้วกว่า 1.01 ล้านล้านบาท หรือ 47.76% ของงบประจำทั้งหมด 2.125 ล้านล้านบาท โดยคาดว่าหลังจากผลักดันโครงการต่างๆ แล้วจะทำให้เมื่อสิ้นไตรมาส 2 จะมีการเบิกจ่ายรวมได้ถึง 60% ของงบทั้งหมด 2.575 ล้านล้านบาท
ขณะเดียวกัน เมื่อวันที่ 10 มี.ค. กรมบัญชีกลางได้เชิญผู้ค้าภาครัฐในส่วนกลางกว่า 2,800 ราย เข้าฝึกอบรม สาธิตระบบการปฏิบัติงานในระบบการจัดซื้อจัดจ้างภาครัฐ ด้วยวิธีการทางอิเล็กทรอนิกส์ ระยะที่ 3 หลังจากก่อนหน้านี้ได้นำร่องการจัดซื้อด้วยระบบอี-มาร์เก็ต และจะเริ่มจัดซื้อด้วยระบบ อี-บิดดิ้ง ในวันที่ 16 มี.ค.นี้ กับหน่วยงานนำร่องกระทรวงการคลัง 9 หน่วยงาน และโรงพยาบาล 3 แห่ง เพื่อเตรียมความพร้อมในการใช้งานครอบคลุมทั่วประเทศภายใน ก.ย. 2558 ซึ่งจะช่วยให้ภาครัฐลดภาระรั่วไหลจากการทุจริต มีความโปร่งใสในการจัดซื้อจัดจ้างมากขึ้น